**Deleģēšanas līgums par Eiropas akadēmiskā tīkla *GEANT* autentifikācijas servisa *EduGAIN* un vispasaules viesabonēšanas pieejas servisa *Eduroam* pakalpojumu nodrošināšanu 2023. -2027.gadam**

|  |  |  |
| --- | --- | --- |
| |  |  | | --- | --- | | Rīgā | Izglītības un zinātnes ministrijas līguma reģistrācijas Nr. 2-2e/22/503 |   *Līguma parakstīšanas datums ir pēdējā pievienotā droša elektroniskā paraksta laika zīmoga datums* |

**Latvijas Republikas Izglītības un zinātnes ministrija** (turpmāk – Ministrija), kuru saskaņā ar Ministru kabineta 2003. gada 16. septembra noteikumiem Nr. 528 “Izglītības un zinātnes ministrijas nolikums” pārstāv tās valsts sekretāre Līga Lejiņa, no vienas puses, un

**Biedrība “Augstākās izglītības un zinātnes informācijas tehnoloģijas koplietošanas pakalpojumu centrs”** (turpmāk – Biedrība), kuru saskaņā ar Biedrības statūtiem pārstāv tās valdes priekšsēdētājs Jānis Grēviņš un valdes locekļi Irina Arhipova, Signe Bāliņa, Agrita Kiopa un Džons Martins Tallijs, no otras puses un

turpmāk katra puse atsevišķi saukta – Puse, bet kopā sauktas – Puses,

*saskaņā* ar Zinātniskās darbības likuma 13.panta trešās daļas 3.punktu, Valsts pārvaldes iekārtas likuma 40. panta pirmo un otro daļu, 41. panta pirmo daļu, 42. panta pirmo daļu, 43. panta otro daļu, 46.pantu,

*ievērojot* Ministru kabineta 2014.gada 17.jūnija noteikumu Nr.317 “Kārtība, kādā tiešās pārvaldes iestādes slēdz un publisko līdzdarbības līgumus, kā arī piešķir valsts budžeta finansējumu privātpersonām valsts pārvaldes uzdevumu veikšanai un uzrauga piešķirtā finansējuma izlietojumu” 38.punktu,

*pamatojoties* uz Ministru kabineta 2015.gada 26.marta rīkojuma Nr.160 “Par Latvijas dalību Eiropas akadēmiskajā tīklā GEANT” 1.2 un 7. punktu,

noslēdz šādu deleģēšanas līgumu (turpmāk – Līgums):

**I. Līguma priekšmets**

1. Ministrija piešķir Biedrībai 62 100 *euro*(sešdesmit divi tūkstoši viens simts *euro*) (turpmāk – Finansējums) ik gadu no Ministrijas budžeta programmas 05.00.00 "Zinātne" budžeta apakšprogrammas 05.02.00 “Zinātnes bāzes finansējums” piešķirtajiem valsts budžeta līdzekļiem un Biedrība laikposmā no 2023. gada 1. janvāra līdz 2027. gada 31.decembrim izpilda šādus Biedrībai deleģētus valsts pārvaldes uzdevumus (turpmāk – Uzdevumi):
   1. Eiropas akadēmiskā tīkla *GEANT* (Gigabit European Academic Network – Gigabitu datu pārraides ātruma Eiropas akadēmiskais tīkls) (turpmāk –*GEANT*) **autentifikācijas servisa *EduGAIN* (turpmāk - *EduGAIN*) pakalpojuma sniegšanu** Latvijas augstākās izglītības iestādēm un zinātniskajām institūcijām **ar mērķi nodrošināt:**

**1.1.1.** dalību *Erasmus+* programmas[[1]](#footnote-2) mācību mobilitātēs tām augstākās izglītības iestādēm, kurām ir piešķirta *Erasmus* Augstākās izglītības harta (*Erasmus Charter for Higher Education*), izmantojot *EWP* (*Erasmus without paper*) tīklu;

1.1.2. dalību programmā Eiropas Solidaritātes korpuss[[2]](#footnote-3);

1.1.3. dalību *Erasmus without Paper* (*EWP*) caur kuru notiek IT sistēmu datu apmaiņa dažādu dokumentu apstiprināšanai platformā, kas ir *GEANT* nodrošināts serviss;

1.2. ***GEANT* tīkla** vispasaules viesabonēšanas pieejas **servisa *Eduroam*** (*education roaming*) (turpmāk - *Eduroam*) **pakalpojuma sniegšanu** Latvijas augstākās izglītības iestādēm un zinātniskajām institūcijām **ar mērķi nodrošināt** viesabonēšanas pieeju *Eduroam,* lai studenti, zinātnieki un citi augstākās izglītības un zinātnes darbinieki, apmeklējot citu zinātnisku institūciju vai iestādi Latvijā, Eiropā vai daudzās citās vietās pasaulē, varētu pieslēgties bezvadu interneta tīklam, izmantojot tos pašus piekļuves datus, kas tiek izmantoti mājas organizācijā;

1.3. īsteno sadarbību ar citu valstu *EduGAIN* pakalpojumu sniedzējiem un starptautiskām organizācijām ar mērķi nodrošināt regulāru informācijas iegūšanu, apmaiņu, un apkopošanu no citu valstu *EduGAIN* pakalpojumu sniedzējiem, lai *EduGAIN* pakalpojuma sniegšana atbilstu *EduGAIN* standartiem un labajai praksei.

2. Līgums ir spēkā līdz Līgumā noteikto saistību izpildei pilnā apjomā.

**II. Pušu saistības**

3. Biedrība izpilda Uzdevumu ietvaros veicamos pasākumus, sasniedz rezultatīvos rādītājus noteiktos termiņos un iesniedz Ministrijai nodevumus atbilstoši Līguma 1. pielikumam “Izpildāmie uzdevumi, veicamie pasākumi un to rezultatīvie rādītāji” (turpmāk – 1.pielikums), ievērojot Līguma 2. pielikumu “Finansējums uzdevumu izpildei” (turpmāk – 2.pielikums), kā arī Līguma 3.pielikumā "Finansēšanas plāns" (turpmāk – 3.pielikums) noteikto Finansējuma izlietojumu. Ministrija pārskaita Biedrībai Finansējumu Uzdevumu veikšanai, ievērojot 2. pielikumu, kā arī 3.pielikumā noteikto Finansējuma izlietojumu.

4. Biedrība Finansējumu izlieto efektīvi, ekonomiski un caurskatāmi atbilstoši spēkā esošajos Latvijas Republikas normatīvajos aktos noteiktajai valsts budžeta līdzekļu izlietošanas kārtībai un tikai Uzdevuma ietvaros īstenojamo pasākumu, to izpildes rezultatīvo rādītāju un nodevumu sasniegšanai. Biedrība, izlietojot Finansējumu, ir atbildīga par Latvijas Republikas normatīvo aktu ievērošanu, tostarp nepieciešamo iepirkumu procedūru ievērošanu.

5. Biedrībai ir tiesības Līguma darbības laikā mainīt Finansējuma izlietojumu starp 2.pielikumā norādītājām izdevumu pozīcijām, nepārsniedzot Finansējumu un ievērojot Finansējuma piešķiršanas mērķi, un norādīt faktisko Finansējuma izlietojumu Līguma 10.punktā minētajā pārskatā.

6. Finansējumu, kas nav izlietots kārtējā gadā, Biedrība pārskaita Ministrijai līdz attiecīgā gada 20.decembrim, informējot rakstveidā par to Ministriju ne vēlāk kā līdz attiecīgā gada 15.decembrim.

7. Biedrība nodrošina attaisnojuma dokumentu glabāšanu piecus gadus atbilstoši normatīvajiem aktiem grāmatvedības jomā un apņemas 10 darbdienu laikā pēc Ministrijas rakstveida pieprasījuma iesniegt tos Ministrijai.

8. Biedrība ir atbildīga par dubultā finansējuma risku novēršanu, izlietojot Finansējumu.

9. Ministrija nodrošina Ministrijas un tās padotībā esošo iestāžu rīcībā esošās informācijas pieejamību Biedrībai, ciktāl tas nepieciešams Uzdevumu izpildei.

10. Biedrība iesniedz Ministrijā pārskatu par Finansējuma izlietojumu, aizpildot Līguma 4. pielikuma "Pārskats par valsts budžeta līdzekļu izlietojumu" (turpmāk – Pārskats) un atskaiti par Uzdevumu izpildi atbilstoši 1.pielikumam (turpmāk – Atskaite), saskaņā ar šādu grafiku:

10.1. līdz 2023. gada 15.jūlijam par laikposmu no Līguma spēkā stāšanās dienas līdz 2023.gada 30.jūnijam;

10.2. līdz 2024. gada 15.janvārim par laikposmu no 2023. gada 1.jūlija līdz 2023.gada 31.decembrim;

10.3. līdz 2024.gada 15.jūlijam par laikposmu no 2024.gada 1.janvāra līdz 2024.gada 30.jūnijam;

10.4. līdz 2025.gada 15.janvārim par laikposmu no 2024.gada 1.jūlija līdz 2024.gada 31.decembrim;

10.5. līdz 2025.gada 15.jūlijam par laikposmu no 2025.gada 1.janvāra līdz 2025.gada 30.jūnijam;

10.6. līdz 2026.gada 15.janvārim par laikposmu no 2025.gada 1.jūlija līdz 2025.gada 31.decembrim;

10.7. līdz 2026.gada 15.jūlijam par laikposmu no 2026.gada 1.janvāra līdz 2026.gada 30.jūnijam;

10.8. līdz 2027.gada 15.janvārim par laikposmu no 2026.gada 1.jūlija līdz 2026.gada 31.decembrim;

10.9. līdz 2027.gada 15.jūlijam par laikposmu no 2027.gada 1.janvāra līdz 2027.gada 30.jūnijam;

10.10. līdz 2028.gada 15.janvārim par laikposmu no 2027.gada 1.jūlija līdz 2027.gada 31.decembrim.

11. Ja nepieciešams aktualizēt Uzdevumu izpildes pasākumus, to rezultatīvos radītājus, kā arī nodevumus, Puses par to vienojas ar atsevišķu vienošanos, kas pēc Pušu parakstīšanas, ir Līguma būtiska un neatņemama sastāvdaļa.

12. Ministrija pieprasa Biedrībai pārskaitīt neizlietotos, Biedrībai piešķirtos valsts budžeta līdzekļus, kā arī atmaksāt Biedrībai piešķirtos valsts budžeta līdzekļus, kas izmantoti neatbilstoši Līguma noteikumiem, uz Valsts kases atmaksas kontu.

13. Biedrībai ir pienākums atmaksāt Ministrijai Līguma noteikumiem neatbilstoši izlietoto un Finansējuma plānā noteiktajā kārtībā piešķirtos valsts budžeta līdzekļus 10 (desmit) darbdienu laikā no Ministrijas rakstveida pieprasījuma atmaksāt Līguma noteikumiem neatbilstoši izlietotos piešķirtos valsts budžeta līdzekļus saņemšanas dienas.

14. Ministrija, veicot piešķirto valsts budžeta līdzekļu izlietojuma pārbaudi, ir tiesīga pieņemt šādus lēmumus:

14.1.lēmumu par maksājumu apturēšanu līdz pārkāpumu novēršanai, Līguma izbeigšanu vai piešķirto valsts budžeta līdzekļu apmēra samazināšanu proporcionāli neizpildīto Uzdevumu apjomam, ja ir konstatēti Biedrības kā valsts pārvaldes uzdevuma veicējas rupji Līguma noteikumu pārkāpumi, tai skaitā, ja piešķirtie valsts budžeta līdzekļi ir izlietoti izdevumu, kas neatbilst Uzdevumu izpildei, apmaksai;

14.2. lēmumu par piešķirto valsts budžeta līdzekļu apmēra samazinājumu līdz apmēram, kas ir proporcionāls neveikto Uzdevumu daļai, ja Ministrija konstatē būtiskas novirzes no Uzdevumu izpildes rādītājiem;

14.3. lēmumu par Līguma izbeigšanu vai neatbilstoši izlietoto piešķirto valsts budžeta līdzekļu atgūšanu, ieturot no nākamā maksājuma vai atlikušās maksājuma daļas pēc Uzdevuma izpildes pabeigšanas, ja Uzdevuma izpildes procesā ir konstatēta piešķirto valsts budžeta līdzekļu izlietojuma neatbilstība ārējiem normatīvajiem aktiem vai Līgumam.

15. Biedrība uztur tīmekļvietnē [www.vpc.lv](http://www.vpc.lv) informāciju par *EduGAIN* un *Eduroam* latviešu un angļu valodā.

16. Biedrība nodrošina aktuālās informācijas par sniedzamajiem Uzdevumiem izvietošanu un izplatīšanu atbilstoši 1.pielikumam.

17. Biedrība, slēdzot līgumus saistībā ar Uzdevumu izpildi, ievēro Publisko iepirkumu likuma normas un citus ar publisko iepirkumu jomu saistītos normatīvos aktus. Pirms uzsākt publisko iepirkumu informāciju un komunikāciju tehnoloģiju jomā (turpmāk – iepirkums IKT jomā), Biedrība ne vēlāk kā divus mēnešus pirms attiecīgā iepirkuma IKT jomā izsludināšanas vai saistību uzņemšanās, ja to plāno finansēt no Finansējuma, iesniedz Ministrijai saskaņošanai informāciju par iepirkuma IKT jomā vai līguma nepieciešamību, tehnisko specifikāciju, iepirkuma IKT jomā vai līguma priekšmeta vispārīgu raksturojumu, paredzamās līgumcenas veidošanas kritērijus, plānotās izmaksas, finansēšanas avotu un līguma izpildes termiņu. Ministrija saskaņo iepirkumu IKT jomā viena mēneša laikā no informācijas par iepirkuma IKT jomā nepieciešamību iesniegšanas Ministrijā dienas.

18. Biedrība izlieto Uzdevumu izpildei Ministrijas piešķirtos valsts budžeta līdzekļus saskaņā ar 2.pielikumu.

19. Biedrība apņemas nodrošināt nepārtrauktu un kvalitatīvu Uzdevuma izpildi, Līgumā noteiktajā apjomā un kārtībā, apliecinot Biedrības darbības atbilstību normatīvajiem aktiem un labas pārvaldības principiem.

20. Ja Biedrība nevar nodrošināt pienācīgu un savlaicīgu Uzdevuma izpildi atbilstoši Līguma noteikumiem, Biedrība nekavējoties, bet ne vēlāk kā trīs darbdienu laikā par to rakstveidā informē Ministriju.

21. Biedrība nav tiesīga Uzdevumus deleģēt citām personām.

**III. Biedrības darbības uzraudzības kārtība un**

**Uzdevuma izpildes kvalitātes novērtējuma kritēriji**

22. Biedrība attiecībā uz Uzdevumu izpildi atrodas Ministrijas funkcionālā pakļautībā. Ministrija pārrauga Uzdevumu izpildi, izvērtējot 1.pielikumā noteiktos pasākumus, sasniedzamos rezultatīvos rādītājus un nodevumus.

23. Ministrija ir tiesīga ar rakstisku uzdevumu, papildu Pārskatam, Atskaitei un dokumentāciju kopijām, pieprasīt no Biedrības jebkāda veida informāciju, kas saistīta ar Uzdevumu izpildi, tai skaitā informāciju un paskaidrojumus, kas nepieciešami kopsavilkuma par Līguma ietvaros deleģētā valsts pārvaldes uzdevuma izpildi (īstenotais Uzdevums un tā veicējs; plānotais un faktiski izlietotais valsts budžeta finansējums; neatgūto līdzekļu apmērs no neatbilstoši veiktajiem izdevumiem; neatbilstoši veiktie izdevumi; budžeta iestādes sniegtais apraksts un vērtējums par valsts pārvaldes uzdevuma izpildes rezultātiem un rezultatīvajiem rādītājiem, izlietotā valsts budžeta finansējuma atbilstība Uzdevumiem saskaņā ar budžeta iestādes noteiktajiem izlietotā finansējuma pārbaudes kritērijiem; citi būtiski apstākļi pēc budžeta iestādes ieskatiem). Biedrībai ir pienākums 10 (desmit) darbdienu laikā pēc šāda rakstiska pieprasījuma saņemšanas dienas iesniegt pieprasīto informāciju Ministrijā.

24. Uzdevumu izpildes kvalitāti, tai skaitā pēc Pārskata un Atskaites saņemšanas, Ministrija novērtē saskaņā ar šādiem kritērijiem:

24.1. Uzdevumu izpildes efektivitāte (kvalitāte un pieejamība) (ieguldījumi (piem., zināšanas, finanses un to lietderīgs izlietojums, laiks, ekspertu un speciālistu piesaiste), rezultāti (galaprodukts) un ieguvumi);

24.2. Uzdevuma izpildes darba procesu organizācija (savlaicīgu un kvalitatīvu Pārskatu, Atskaišu un citas pieprasītās informācijas iesniegšana Ministrijai - saturs, iesniegšanas termiņš);

24.3. piešķirtā Finansējuma izlietošanas atbilstība;

24.4. klientu un jebkuras citas fiziskas vai juridiskas personas jautājumu risināšanas un nepieciešamā atbalsta sniegšanas dinamika un sniegtās atsauksmes, pamatoto sūdzību skaits un saturs saistībā ar Uzdevuma izpildi;

24.5. informācijas pieejamība par Uzdevuma ietvaros sniegtajiem pakalpojumiem (piemēram, informācijas veidi, saturs, tīmekļa vietnes);

24.6. Biedrības darbības un sniegtās dokumentācijas atbilstība Līguma noteikumiem, kā arī Biedrības personāla kvalifikācijas novērtējums Uzdevumu izpildei;

24.7. iekšējais pašnovērtējums par Uzdevumu kvalitāti un atbilstību normatīvajos aktos noteiktajām prasībām, tajā skaitā. klientu apmierinātības aptaujas rezultāti (reizi gadā).

25. Līguma saistību izpildes laikā, Ministrijai ir tiesības pārliecināties, ka Uzdevumu izpilde atbilst Līguma noteikumiem un tiek veikta atbilstošā kvalitātē, nepieciešamības gadījumā pieaicinot speciālistus un ekspertus, īstenojot pārbaudes Biedrības darbības veikšanas vietās.

26. Līguma saistību izpildes laikā, Ministrijai ir tiesības jebkurā laikā dot Biedrībai saistošus norādījumus Līguma izpildei, pieprasīt Biedrībai sniegt informāciju par Uzdevuma īstenošanu un citiem ar Līgumu saistītiem jautājumiem. Pieprasīto informāciju Biedrība sniedz Ministrijai ne vēlāk kā piecu darba dienu laikā no pieprasījuma saņemšanas dienas.

**IV. Noslēguma jautājumi**

27. Līgums stājas spēkā tā abpusējas parakstīšanas dienā.

28. Līgumu var izbeigt Valsts pārvaldes iekārtas likumā noteiktajos gadījumos, ievērojot Ministrijas noteikto kārtību un termiņu, kādā Biedrība nodod Ministrijai Uzdevumus un Biedrības rīcībā esošo visu ar Uzdevumu izpildi saistīto dokumentāciju un informāciju, kas nepieciešams Uzdevumu izpildes nepārtrauktībai.

29. Līguma 1., 2., 3. un 4. pielikums ir Līguma būtiska un neatņemama sastāvdaļa.

30. Puses, savstarpēji rakstiski vienojoties, izdara grozījumus Līgumā un tā pielikumos un tie stājas spēkā tā abpusējas parakstīšanas datumā un ir Līguma būtiska un neatņemama sastāvdaļa. Grozījumi stājas spēkā tā abpusējas parakstīšanas dienā un ir Līguma neatņemama sastāvdaļa.

31. Gadījumos, kas nav atrunāti Līgumā, Puses rīkojas saskaņā ar Latvijas Republikas normatīvajiem aktiem.

32. Kādam no Līguma noteikumiem zaudējot spēku normatīvo aktu izmaiņu gadījumā, Līgums nezaudē spēku tā pārējos noteikumos. Šādā gadījumā Pusēm ir pienākums piemērot Līgumu atbilstoši spēkā esošajiem normatīvajiem aktiem.

33. Nekādas mutiskas vienošanās vai argumenti, kas izteikti Līguma sastādīšanas laikā un nav iekļauti Līguma noteikumos, netiek uzskatīti par Līguma noteikumiem.

34. Ja Pusēm rodas domstarpības par Līguma noteikumu izpildi, tās risina pārrunu ceļā viena mēneša laikā, protokolējot pārrunas, bet, ja pārrunu ceļā vienošanos nav iespējams panākt, domstarpības risina Latvijas Republikas normatīvajos aktos noteiktajā kārtībā.

35. Puses nav atbildīgas par daļēju vai pilnīgu saistību neizpildi, ko izraisa nepārvarami apstākļi, kuri nevarēja tikt paredzēti, un ir iestājušies no Pusēm neatkarīgu iemeslu dēļ. Puse, kura nevar izpildīt savas Līgumā noteiktās saistības nepārvaramu apstākļu dēļ, 3 (trīs) dienu laikā informē par tiem otru Pusi, pievienojot apliecinošus dokumentus, kā arī norāda termiņu, kādā paredzama saistību izpilde. Saistību izpildes laiks tiek pagarināts par periodu, kurā pastāv nepārvarami apstākļi.

36. Zaudējumus, ko trešajai personai nodarījusi Biedrība Līguma izpildes vai nepienācīgas izpildes rezultātā, sedz Latvijas Republikas spēkā esošajos normatīvajos aktos par zaudējumu atlīdzinājumu noteiktajā kārtībā. Ministrija ir tiesīga regresa kārtībā no Biedrības piedzīt valstij nodarītos zaudējumus.

37. Informācijas apmaiņu, kas nepieciešama Līguma īstenošanas, uzraudzības un kontroles nodrošināšanai, Puses veic Latvijas Republikas normatīvajos aktos noteiktajā kārtībā. Veicot informācijas apmaiņu elektroniskā formā – Ministrijas elektroniskā pasta adrese ir: pasts@izm.gov.lv, Biedrības elektroniskā pasta adrese ir: info@vpc.lv.

38. Biedrība iesniedz Pārskatus, Atskaites un citu nepieciešamo informāciju par Līguma izpildi, nosūtot to uz Ministrijas elektroniskā pasta adresi, kā arī uz elektroniskā pasta adresi: sarmite.mickevica@izm.gov.lv.

39. Pilnvarotais pārstāvis Līguma izpildes laikā Ministrijai ir Ministrijas Augstākās izglītības, zinātnes un inovāciju departamenta nozares eksperte Sarmīte Mickeviča (e-pasts: [Sarmite.Mickevica@izm.gov.lv](mailto:Sarmite.Mickevica@izm.gov.lv), tel. Nr. +37167047984) un Biedrībai – Biedrības tehniskais direktors Jānis Bicāns (e-pasts: [support@vpc.lv](mailto:support@vpc.lv); tel. Nr. +371 29136215).

40. Pārskatu, kas ir aizpildīts 4.pielikums, un Atskaiti, kas sagatavota brīvā formā, ietverot visu informāciju pa Uzdevumu izpildi atbilstoši Līguma 10.punktā noteiktajam grafikam un 1.pielikumam, Biedrības vārdā paraksta Biedrības valdes priekšsēdētājs.

41.Visas Līguma izpildes rezultātā radušās mantiskās autortiesības tiek nodotas Ministrijai līdz ar to radīšanas brīdi, un vienīgi Ministrijai ir tiesības tās izmantot.

42. Līgums ir sastādīts uz 8 (astoņām) lapām, 1. pielikums “Izpildāmie uzdevumi, veicamie pasākumi un to rezultatīvie rādītāji” uz 5 (piecām) lapām, 2. pielikums “Finansējums uzdevumu izpildei” uz 3 (trīs) lapām, 3. pielikums "Finansēšanas plāns" uz 3 (trīs) lapām, 4. pielikums "Pārskats par valsts budžeta līdzekļu izlietojumu" uz 1 (vienas) lapas, latviešu valodā, vienā eksemplārā, parakstīts ar drošu elektronisko parakstu un satur laika zīmogu. Pusēm ir pieejams abpusēji parakstīts Līgums elektroniskā versijā. Līguma abpusējas parakstīšanas datums ir pēdējā parakstītāja (Puses) pievienotā laika zīmoga datums un laiks.

**V. Līgumslēdzēju Pušu paraksti un rekvizīti**

|  |  |
| --- | --- |
| **Izglītības un zinātnes ministrija**  Reģ. Nr. 90000022399  Vaļņu iela 2, Rīga, LV-1050, Latvija  Valsts kase  Kods: TRELLV22  Konta nr.: LV32TREL215017031800B  / L.Lejiņa/ | **Biedrība “Augstākās izglītības un zinātnes informācijas tehnoloģijas koplietošanas pakalpojumu centrs”**  Reģ. Nr.: 40008314266  Skolas iela 11, Rīga, LV-1010, Latvija  Valsts Kase, Kods: TRELLV22  Konta Nr: LV65TREL990981300100B  /J.Grēviņš/  /I.Arhipova/  /S.Bāliņa/  /A.Kiopa/    /Dž.M.Tallijs/ |

1. izveidota ar Eiropas Parlamenta un Padomes Regula (ES) 2021/817 (2021. gada 20. maijs), ar ko izveido Savienības programmu izglītības un mācību, jaunatnes un sporta jomās Erasmus+ un atceļ Regulu (ES) Nr. 1288/2013 (<https://eur-lex.europa.eu/legal-content/LV/TXT/?uri=uriserv%3AOJ.L_.2021.189.01.0001.01.LAV&toc=OJ%3AL%3A2021%3A189%3ATOC> ). [↑](#footnote-ref-2)
2. Izveidota ar Eiropas Parlamenta un Padomes Regulu (ES) 2021/888 (2021. gada 20. maijs), ar ko izveido programmu “Eiropas Solidaritātes korpuss” un atceļ Regulas (ES) 2018/1475 un (ES) Nr. 375/2014 (<https://eur-lex.europa.eu/legal-content/lv/TXT/?uri=CELEX:32021R0888> ) [↑](#footnote-ref-3)